Bayan ng Cabugao: UMAS-ASENSO TI AGNEGOSIO DITOY CABUGAO\nCabugao, Ilocos Sur (Nobiembre 5, 2011) –Maibasar iti estatistika, manaynayonan ti bilang ti umay agnegosio ditoy ili a Cabugao iti pannakataming dagiti pasilidad ti pagtagilakuan iti Merkado Publiko (NISTC) ken makatulong pay ti pannakaaramid/pannakatarimaan dagiti kangrunaan nga impraestruktura kas iti pannakasemento ti kalsada ti barbarangay a pagdarasan a pagiruaran ti produkto dagiti mannalon, nimmam-ay ti panagdaliasat dagiti mapan aggatang ti kasapulanda iti tiendaan ken pumasiar kadagiti barbarangay, pannakapasayaat ti paggapuan ti mausar a danum, ken natalna a kasasaad ti komunidad segun iti panangamiris ti PNP.\n“Pagyamananmi la unay kadagiti Opisialestayo, Apo, ta nasementon ti kalsadami ngem dawatenmi nga agsinsin koma ti pammigbig a maited iti Bungro saan laeng nga iti Bugnay, Salapasap ti mapadayawan kadaytoy nabirngasan ti “Katuday Avenue”,” impalgak ni Apo Salustiano Sabugo, panglakayen ti Barangay Bungro.\n“Napintas ti panagdadanggay dagiti bumarangay ken pangpangulotayo isu nga adu ti magapuananda itatta nga pagsaysayaatan dagiti taga-barbario,” kuna met ni Apo Prudencio Baclig, panglakayen iti Barangay Aragan.\nTi intar dagiti Dry Goods ket adu met latta ti aggatang\n“Kayatda ti umay kumita kadagiti mainaynayon a pagbalbaliwan ti Munisipio ken ti serbisio dagiti nakagaggaget nga empleados isu nga nagaget dagiti tao nga umay agbayad,” inlatak met ti maysa a pangulo ti opisina.\nNakatulong pay ti dakkel ti panangbuangay ni Mayor Edgardo “Ediboy” S. Cobangbang, Jr. iti Northern Ilocos Sur Trade Center Task Force nga idauluan ni Waterworks Superintendent Nestor B. Somera nga agkita, mangtakuat ken makipagpanunot kadagiti mairekomenda a pangpasayaat pay kadagiti agtagilako ken aggatang iti tiendaan.\nMaibasar iti rekord ti Municipal Treasury, umabot ti 443 ken manaynayonan ti bilang ti nakarehistro ti negosioda a kangrunaan a pakasarakan kadagitoy nga establisimiento ket iti uneg ti tiendaan ken iti ruar iti igid ti Maharlika Highway.\nIti nakolekta ti taripa ti negosio laeng, umabot iti P344,909.87 ti dinur-asan ti koleksion no pagkomperarem iti Enero-Setiembre 2010 ken ita: Enero-Setiembre 2011 segun iti Tesoreria ti Ili. Maibasar iti rekord ti Tesoreria ti Munisipio, addan 2,740,086.76 a koleksionda iti “business tax” laeng iti bulan ti Setiembre 2011.\n“Malaksid laeng daytoy kadagiti nakolekta a Fees and Charges a nayon ti pamastrekan ti ili,” imbatad ni Mr. Marlon J. Ramos, Administrative Aide 3 manipud iti Municipal Treasurer’s Office.\nMainayon a mangpatibker ti datos a natalged ti ekonomia ti ili iti panagngato ti apit ti pagay (hybrid) a gubuay ti di agsarday a panangilungalong ti Gobierno Munisipal ken Probinsial kasta met ti DA-RFU 1 iti Cluster Techno-Demo on Hybrid Rice kadagiti estratehiko a lugar iti pagtatalonan iti ili.\nIti 5-Hectare Cluster Techno-Demo on Hybrid Rice a nagsina a nailunsad iti Barangay Pug-os nga indauluan ni Elmer G. Bromeo ken Brgy. Namruangan nga idauluan ni Benjamin Castillo, dinayaw da OIC DA Regional Executive Director Wilma Ibea ken Ilocos Sur Provincial Agriculturist Constante Butacion ta nalabsan pay dagiti farm-cooperators ti “expected yield” nga 6.5 tons iti 7-10 tons a naapitda iti kada ektaria.\nTi sumrekan iti Merkado Publiko (NISTC-Cabugao)\nImbatad da Municipal Rice Program Coordinator Nereo Daproza ken Municipal Agriculturist Zenaida Andrada nga in-inuten a masursuruan ken umapal dagiti mannalon nga agraep ti Hybrid rice. Ita a panagaapit ti Wet Season 2011 (Hunio-Nobiembre), kangatuan ti 10 tons ti tunggal ektaria ti naapit ti Hybrid Rice. Di agsarday ti DA-LGU a mangilungalong ti panagplano ti ad-adu nga agmula iti Hybrid Rice iti umay a main crop. Segun ken ni Brgy. Captain Edgardo Sonido, sisasagana ti 100 ektariasda a mamulaan para iti Main Crop 2012. Ti Brgy. Turod Patac ti nabansagan a “Top Hybrid Rice Producer” ti ili a Cabugao iti agdama, segun iti DA-LGU.\nIti biang ti livestock sector, imbatad ni Dr. Melvin Castro, DVM, namantener ti napintas a rekord ti panagpatanor ken pannakalako ti dinguen ken animales. Dakkel ti naitulong ti pannakabuangay ti Dayo a nangparegget ti industria ti panagtaraken, segun pay iti agkabannuag a Beterinario.\nIti biang met ti High Value Commercial Crops, imbatad met ni Municipal Technologist Ester Aguimbag a namantener latta met ti napintas a rekord ti panagnateng. Adu a mannalon ti agmula uray off-season (deretso) ta para konsumo ken para-lako ti masobra a maapit. Innayonna nga awan ti napasamak nga “oversupply” tatta ti produkto a nateng ta epektibo dagiti estratehia a naipakat ti opisinada ken dagiti vegetable growers iti “market outlet” ti nateng. Ipasimudaag ti panagaktiboda ti pannakaorganisar ti Cabugao Vegetable Growers Association a makikammayet iti Gobierno Munisipal ken dadduma pay a maseknan nga Ahensia a makatulong kadakuada, segun pay ken ni Aguimbag.\nManamnama nga iti yaadani ti Paskua ti makagapu a naregget ita ti panagtulid ti negosio, segun iti NEDA Region 01. # (Web Research )\nTi pannakakongkreto dagiti Farm-to-Market Roads (FMR’s) ti kaaduan a makagapu nga immasenso ti negosio, segun iti kaaduan nga opinion dagiti umili\nTi kaikanan ken kakarnean a parte ti tiendaan\nNapunpunno dagiti lamisaan dagiti aglako ken nadaras a makraayan ta adu ti aggatang\nPosted by Bayan ng Cabugao, Ilocos Sur at 11:24 AM